[{"text_idx": "#000000", "text": "En la 52aj Baltiaj Esperanto-Tagoj (BET-52), kiuj okazos la 2\u201310an de julio 2016 en Birs\u030ctonas, estos proponitaj tri ekskursoj: du duontagaj kaj unu tuttaga."}, {"text_idx": "#000001", "text": "S\u0302ipekskurso de Birs\u030ctonas g\u0302is Kau\u0306no (duontaga)"}, {"text_idx": "#000002", "text": "La s\u0302ipekskurso komencig\u0302os en Birs\u030ctonas, kaj post kvar horoj vi atingos la urbon Kau\u0306no (Litove: Kaunas). Dum la s\u0302ipado vi g\u0302uos pitoreskajn pejzag\u0302ojn de Nemano (Litove: Nemunas) kaj la \u201cartefaritan maron\u201d de Kau\u0306no. Al Birs\u030ctonas vi revenos per buso."}, {"text_idx": "#000003", "text": "Gustumado de litova mieltrinkaj\u0302o (duontaga)"}, {"text_idx": "#000004", "text": "Vi veturos al la malgranda urbeto Staklis\u030cke\u0307s, kie oni produktas la tradician litovan medon \u201cMidus\u201d. Dum la ekskurso vi vizitos muzeon de medo, ekscios la historion de la deveno de \u201cMidus\u201d kaj la historion de la produktado. Post la vizito de la muzeo vin atendos gustumado de \u201cMidus\u201d."}, {"text_idx": "#000005", "text": "Bienpalacoj de la etnografia regiono Su\u0304duva (tuttaga)"}, {"text_idx": "#000006", "text": "Dum la tuttaga ekskurso vi vizitos la plej belajn bienpalacojn de la etnografia regiono Su\u0304duva. Komence de la ekskurso vi haltos c\u0302e la preg\u0302ejo de Zapys\u030ckis apud Nemano. La preg\u0302ejo estis konstruita en la 16a jarcento lau\u0306 malfrua gotika stilo."}, {"text_idx": "#000007", "text": "Poste vi vojag\u0302os apud Nemano kaj grimpos sur la kastelmonton de Altonis\u030ckis, de kiu malfermig\u0302as pitoreska pejzag\u0302o al la valo de Nemano.\nLa bienpalaco de Gelgaudis\u030ckis estis konstruita lau\u0306 la klasika stilo komence de la 19a jarcento. Nuntempe la palaco estas riparita. La palacon c\u0302irkau\u0306as malnova parko, kiu estas unu el plej grandaj en Litovio. Dum la vizitado de la palaco vin atendos teatra ekskurso kun nobeloj, c\u0302asistoj kaj servutuloj de tiu epoko."}, {"text_idx": "#000008", "text": "En Sudargas c\u0302e Nemano trovig\u0302as la plej impresa loko de la regiono \u2013 kvin kastelmontoj, kiuj memorigas batalojn inter litovoj kaj kruckavaliroj. C\u0302i tie estis starigita kastelo de duko Sudargas. La kastelon kruckavaliroj forbruligis en 1317."}, {"text_idx": "#000009", "text": "La bienpalacon de Zypliai fondis en la 19 jarcento Jonas Bortkovskis, nobelo el la gubernio de Polock. Nun la palaco estas la plej vizitata kultura objekto en la distrikto de S\u030cakiai. La centra palaco estas riparita. En 2012 c\u0302i tie estis fondita artgalerio kaj muzeo de la etnografia regiono de Zanavykai."}, {"text_idx": "#000010", "text": "La bienpalaco de Paez\u030ceriai, situanta c\u0302e lago, estas unu el plej bonaj konservig\u0302intaj en Litovio. Hodiau\u0306 en la palaco trovig\u0302as kultura centro de la regiono Su\u0304duva kaj la muzeo de la distrikto de Vilkavis\u030ckis. En la centro de la bienpalaca ensemblo trovig\u0302as eleganta duetag\u0302a palaco, kiu estis konstruita en la fino de la 18a jarcento lau\u0306 projekto de Martynas Knakfusas."}, {"text_idx": "#000011", "text": "La tagmang\u0302o okazos en la urbo Marijampole\u0307. Post la tagmang\u0302o okazos mallonga ekskurso tra la urbo. Vi vizitos malgrandan bazilikon de sankta c\u0302efang\u0302elo Mikaelo, monah\u0302ejon, fervojan stacidomon, kaj la tombon de gvardia kapitano Andrej Armand. En 1944 li estis vundita dum batalo proksime de Vilkavis\u030ckis kaj mortis en hospitalo de Marijampole\u0307. Kelkaj rakontas, ke li estas filo de Inessa Armand kaj Vladimir Lenin (kvankam Lenin kaj Armand konatig\u0302is en 1909, sed Andrej Armand naskig\u0302is en 1903)."}, {"text_idx": "#000015", "text": "Estas tre interese, en kiu tago okazos la tuttaga ekskurso (de tio dependas mia rea vojo de BET, cxar mi cxeestos nur la unuan parton de la arangxo).\nNe estas klare cxu okazos ekskurso al Vejsejo \u2013 la urba muzeo kunekspozicio pri Zamenhof kaj Zamenhof-monumentoj en Vejsejo?"}, {"text_idx": "#000017", "text": "Ne estas klare cxu okazos ekskurso al Vejsejo \u2013 la urba muzeo kunekspozicio pri Zamenhof kaj Zamenhof-monumentoj en Vejsejo?"}, {"text_idx": "#000019", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]